Los Hechos 11
I jutzobaj creyent aj Israel xqui ta u be chi xak 'o i cuybal mac chique i ne te aj Israel
1I apostelab chi je 'o pa Judéa, xak i juban creyent chila, xqui ta rason 'uri chi 'o i ne te aj Israel chi xak xqui coj u tzij i Dios. 2I ma Pédro, are xtzalij pa Jerusalen, xyaj cumal jujun creyent chi je aj Israel winak; cacaj ique chi conojel i creyent ca 'an i retal circuncision chique. 3Xqui tz'onoj che:
—¿Wuchac xat 'e bin cu' i ne te aj Israel winak? ¿Wuchac xa tij wa cu'? —xe cha che.
4Are 'uri i ma Pédro 'is xu bij chique ronojel wach i xu c'ulmaj. Xu jek u bixquil chique wach u jekanic lok. Xu bij:
5—Yin, are in 'o pa tinimit Jópe, quin tijin chu tz'onoxic che i Dios. Are 'uri 'o i xwil pin wach. Xwilo chi xkaj li pacha jun nim laj c'ul chicaj, ximtal pa tak u tzam; xkaj li wu', pa in 'o wi yin. 6Are xin takej coq'uil, xwilo je 'o tak chicop chupam, cajib cakan, jujun chique lic je itzel chicop; xak je 'o cumatz, xak je 'o tz'iquin chupam. 7Are 'uri xin ta jun ch'awbal chi xu bij: "Chat walijok, a-Pédro," xu bij chwe, "cha camsaj y cha tija," xin utixic. 8"Cuyu in mac, Kajwal," xin bij, "yin n-ta xak ocnak pin chi' chi n-ch'am taj; lic n-ta xak ocnak pin chi' chi awasim chicop," xin bij che. 9Are 'uri i ch'awbal chicaj xin u 'ijla chic; xu bij: "Ni'pa u 'anom chic ch'am i Dios che, ma bij yet 'uri che chi n-ch'am taj," co'on chwe. 10Oxmul xu 'ano, te'uri xel chubi chicaj. 11Are 'uri xe upon oxib achiab ru' ja. Je taktal bi chin tzucuxic, je petnak c'a pa tinimit Cesaréa. 12I u Tewal i Dios xin u tak bi cu', n-ta chic quin na wib che. Xak i wakib aj Israel creyent chi je aj Jópe xe 'e wu', y konojel yoj xoj oc chi rachoch i achi chi xin u siq'uij. 13Ire xu bij chake chi xwinakir jun ángel chi rachoch, chi xu bij che: "Che a taka bi achiab pa Jópe chu tzucuxic i ma Simon chi xak ma Pédro ca bix che. 14Ire cu bij na chawe wach u rikic a c'aslemal chi n-tu q'uisic, yet cu' awixokil awalc'wal." Queje ile xbix che, xu bij chwe. 15Are xin uponic y xin jek u c'utic chique, xc'un u Tewal i Dios piquiwi, xak jun ru' pacha xu 'ano are xc'un ku' yoj are xka jek i ka chac. 16Te'uri xc'un chin c'ux wach u bim can i Kajwal. Xu bij ire chi i ma Wan xu kajsaj ya piquiwi i winak, péro co'on panok i Dios cu kajsaj li u Tewal piquiwi i winak. (Queje xu bij ire ile chake.) 17Xwil yin chi xu 'an i Dios chique ique xak jun ru' pacha u 'anom chake yoj chi ka jachom kib pu'ab i Kajwal Jesucrísto. We queje xu 'an i Dios ile, ¿xataba quin 'atij yin wach craj i Dios? N-taj. (Queje xu bij i ma Pédro ile chique.)
18I creyent pa Jerusalen, are xqui ta ile, n-xe ch'aw ta chic, xa xqui c'amwaj xqui tioxij che i Dios. Xqui bij:
—'Alaj 'uri chi Dios xak u yom chique i ne te aj Israel chi quiqui jalwachij qui no'oj chi n-'us taj, ch'acbal re qui c'aslemal sakil. (Queje ile xqui bij chiquiwach.)
I u q'uiaric i jutzobaj creyent pa Antioquía
19I creyent pa Jerusalen, are xcamsax i ma Estéban, xak xpe ch'o'oj chiquij ique. Rumal-i, xe 'el chila; 'o i xe 'e pa jyub Fenícia, 'o i xe 'e pa Chípre, xak 'o i xe 'e c'a pa Antioquía. Are xe upon pa tak jyub-le, xe oc chu bixquil i 'utz laj tzij re i Jesucrísto; xui chique i aj Israel winak xqui bij wi; n-xqui bij ta chique i ne te aj Israel. 20Xui-ri, je 'o jujun creyent aj pa Chípre, xak juban aj pa Ciréne, xe upon che i tinimit Antioquía y xe oc chu c'utic i 'utz laj tzij re i Kajwal chique i ne te aj Israel. 21Are xqui 'an ique ile, lic 'o u cho'ab i Dios cu'. Je mas i winak xqui jach quib pu'ab i Kajwal, xak xco'taj can i qui nojbal re ujer.
22I jutzobaj creyent pa Jerusalen xqui ta rason chi je q'ui aj Antioquía qui jachom quib pu'ab i Kajwal; rumal-i xqui tak bi i ma Bernabe cu'. 23Ire, are xupon chila, xrilo chi lic 'o utzil chomal re i Dios cu', lic xquicot rumal. Te'uri xe u pixbaj conojel, chi jiquil qui c'ux che 'olok, lic ma co'taj i Kajwal. 24Queje ile xu bij ire chique, man ire 'utz laj winak, lic 'o i u Tewal i Dios ru', xak lic cul u c'ux che i Dios. Rumal-i, mas tan chic i winak xqui jach quib pu'ab i Kajwal.
25Te'uri i ma Bernabe xa 'e pa tinimit Társo chu siq'uixic i ma Sáulo. Are xu riko, xu c'am li pa tinimit Antioquía. 26Are xe uponic, xe q'uiji jun junab cu' i jutzobaj creyent chila. Je q'ui i winak xe qui tijoj che i junab-le. I creyent pa Antioquía, "Cristian" ca bix chique cumal i winak. Are i nabe u bixquil ile chique i je re i Jesucrísto.
27Pa tak 'ij-le, je 'o juban creyent aj pa Jerusalen xe c'un pa Antioquía. Je ajbil-re chique i winak wach i ca 'ani na. 28Jun chique, ma Agábo u bi, xtaq'ui 'an chiquixol i creyent pa qui molom wi quib; rumal u Tewal i Dios chi 'o ru', xu bij chique chi ca pe jun wa'jal ronojel u wach i jyub ta'aj. Xo'on panok, ni'pa i xu bij, queje xe'elok. Xpe jun wa'jal pa tak 'ij re i ma Cláudio, are 'atol tzij wi ire. 29Entónces i creyent pa Antioquía xqui ch'obo chi que qui to pan i creyent aj Judéa. Chi qui jujunal xqui ya qui mer, ni'pa i que tiqui chu ya'ic. 30I ni'pa i mer chi xqui molo, xqui tak bi chique i qui wi qui jolom i creyent aj Judéa. Piqui'ab i ma Bernabe i ma Sáulo xqui tak wi bic.